། མདུན་གྱི་དཀྱིལ་འཁོར་དང་། གཏོར་མ་མགོན་པོ་ལྷ་བརྒྱད་གཏོར་ཆོག་ལྟར་བསྐྱེད་ནས། སྦྱར་སྤོས་བསྲེག །མི་རྐང་གི་རྒས་སྣ་དྲངས་པའི་རོལ་མོ་དྲག་ཏུ་བརྡུང་། དབྱངས་ཀྱི་ང་རོ་དང་བཅས་པས། མགོན་པོ་ཀུན་བཤེགས་གདན་ལས་བཞེངས། །སོགས་ཀྱིས་སྤྱན་འདྲེན་བྱ། སླར་ཡང་དབང་བསྐུར། ཆུ་ལྷག་མ་ཡར་ལུད་པ་ལས། མགོན་པོ་ལ་མི་བསྐྱོད་པ། འཁོར་རྣམས་ལ་མགོན་པོ་ཉིད་རྒྱས་བཏབ་ནས་སྦྱར་སྤོས་བསྲེག་ཅིང་ཡི་གེ་བདུན་པ་སྟོང་ར་ཅན་ཙམ། ཡི་གེ་བཅུ་གཉིས་པ་གསུམ་བརྒྱ་ཙམ། བཟླས་པའི་མཐར། ལས་སྔགས་ཤ་ས་ན་རྐན་སྒྲ་དང་བཅས་པ་དྲུག་ཅུ་ཙམ་བཟླས་ལ་སུ་གང་དག་བདག་ཅག་ལ་སྡང་བའི་སེམས་དང་སོགས། དམོད་བཅོལ་ཀྱཻ་རྡོར་གྱི་བསྲུང་འཁོར་ལྟར་ལན་གསུམ་དང་། ཐལ་མོ་བརྡབ། དེ་ནས་མདུན་དུ་བག་ཟན་ལ་བཅོས་པའི་གཟུགས་ཆུང་ཞིག་བཞག་སྟེ། སེམས་ཀྱི་གནོད་བྱེད་དངོས་སུ་བསམ། ལུས་ཀྱི་ཁྲོ་བོ་འདོད་པའི་རྒྱལ་པོའི་ཕྱག་རྒྱ་བཅས་ལ་ངག་ཏུ། ན་མོ་སངས་རྒྱས་ཀྱི་བཀའ་བདེན་པ་དང་ནས་བདེན་པ་ཆེན་པོའི་བྱིན་གྱིས་བརླབས་ཀྱིས། བདག་ཅག་འཁོར་བཅས་ལ་གནོད་ཅིང་འཚེ་བའི་དགྲ་བགེགས་ཐམས་ཅད་ལིང་ཀ་འདི་ཉིད་མ་མཆིས་པར་གྱུར་ཅིག་ཅེས་དང་། རོལ་མོ་དྲག་བརྡུང་ཤུགས་སྒྲ་དང་བཅས་པ་ལན་གསུམ་གྱི་མཐར། གྲི་ལྕགས་སམ། མེད་ན་མཚོན་ཆ་གང་ཡང་རུང་བས་ལིང་ག་གཏུབས་ལ་གཏེར་ཆེན་གྱི་ནང་དུ་བླུགས་ལ་སྨན་རག་དང་བདུད་རྩིས་སྦྱངས། གཏོར་མ་དགྲ་བགེགས་ཀྱི་ཤ་ཁྲག་གི་ངོ་བོར་བསམ་ལ། གཏོར་སྔགས་ལན་ཅི་མང་དུ་བཟླ་ཞིང་རྡོ་རྗེ་ཐལ་མོ་ཁ་ཕྱེ་ལ་ལེགས་པ་བསྟན། སླར་ཡང་མཧཱ་ཀཱ་ལ་མཐུ་བོ་ཆ། །ཕྲིན་ལས་དྲག་པོ་མི་ཟད་པས། །སོད་ཅིག་ཐུལ་ཅིག་དགྲ་དང་བགེགས། །གཏད་དོ་གཉེར་རོ་སྟོབས་མ་ཞན། །ལེ་ལོ་གཡེལ་བ་མ་མཛད་པར། །སྙིགས་མའི་དུས་འདིར་གཅོད་བྱེད་ཅིང་། །བདག་ཅག་རྣམས་ལ་འཚེ་བྱེད་པའི། །ཡིད་ལ་གནག་པའི་དགྲ་བགེགས་ཀྱི། །ཁྲག་གི་རྒྱུན་ལ་བཏུང་བར་གྱིས། །རུས་པ་ཀླད་པ་ནང་ཁྲོལ་ཟོ། །མགོ་བོ་ཆོད་ལ་རྒྱན་དུ་ཁྱེར། །དོན་སྙིང་ལ་སོགས་ཚོགས་སུ་རོལ། །རྣམ་ཤེས་ཚངས་པའི་གནས་ནས་སྤོར། །རིག་པ་ཆོས་དབྱིངས་ཆེན་པོར་སྐྱོ། །བསྒོ་བའི་ལས་ནི་མ་བྱས་ན། །ནག་པོ་ཁྱེད་ནི་ཉམས་པར་འགྱུར། །ཞེས་དྲག་བྱེད་འབར་བའི་གནད་བསྐུལ་འདི་རྣམས་སྟག་མོའི་ངུར་དབྱངས་ཐུང་བ་བཅུག་ལ། རྔ་དགུ་རྡེག་ལན་ཅན་དང་བཅས་པའི་སྒོ་ནས་དྲག་ཏུ་བསྐུལ་བ་ཚར་གསུམ་བྱས་ནས་སྒྲུབ་ཁང་གི་ཕྱི་རོལ་ཐོན་པའི་རླུང་རྒྱུ་སར་ཕྱིན་ལ། དཀར་གཏོར་ཞིག་ཆབ་གཙང་གིས་སྦྱངས། འབྲུ་གསུམ་གྱིས་བྱིན་གྱིས་བརླབས་ནས། ཕོ་ཏོའི་འདུར་དབྱངས་རྔ་ལྔ་རྡེག་ལན་ཅན་དང་བཅས་པས། རིན་པོ་ཆེ་ལས་གྲུབ་གཏོར་སྣོད་ཡངས་པའི་དབུས། །ཟག་མེད་བདེ་ལྡན་མཆོད་སྦྱིན་གཏོར་མ་འདི། །གནས་བདག་གཉུག་མར་གནས་པ་རྣམས་ལ་འབུལ། །གནས་གཞི་ཆོས་བཞིན་སྐྱོངས་ལ་ཟེར་ལམ་ཕྱེ། །ཨོཾ་བྷུ་མི་པ་ཏི་བ་ལིང་ཏ་པཱུ་ཛི་ཏེ་ཨཱཿཧཱུཾ། གཏོར་མ་དེ་ཉིད་ཟོར་འཕངས་པའི་ཕྱོགས་སུ་ཕུལ། ཡང་དམར་གཏོར་ཁྲག་གིས་བྱུགས་པ་ཞིག་ཆང་གིས་སྦྱངས། ཧཱུཾ་གྲི་ལྕང་དུག་ཆུས་བརླན་པའི་དྲག་པོའི་སྣོད། །ཤ་ཁྲག་ལས་གྲུབ་མཆོད་སྦྱིན་གཏོར་མ་འདི། །སྣང་སྲིད་ལྷ་སྲིན་སྡེ་བརྒྱད་ཚོགས་ལ་འབུལ། །དགྲ་བགེགས་སྲོག་རྩ་ཆོད་ལ་ཟོར་ལམ་ཕྱེ། །ཨོཾ་དེ་ཝ་རཀྵ་བ་ལིང་ཏ་པཱུ་ཛི་ཏེ་ཨཱཿཧཱུཾ། ཞེས་བརྗོད་ལ་གཏོར་མ་ཟོར་ལམ་ཕྱོགས་སུ་འབུལ། དེ་ནས་ཕུད་མ་ཉམས་པའི་མཆོད་བྲན་ཡང་བྱ་ཞིང་། ཧཱུཾ་ཨ་ལས་བྱུང་བའི་ཡིད་འོང་ཀཱ་པ་ལ། །མྱོས་བྱེད་མ་ཉམས་སྟོང་གི་བཅུད་བསྡུས་པའི། །སྨན་རག་བདུད་རྩི་སྲུང་མའི་ཚོགས་ལ་འབུལ། །དམ་ཅན་རུ་མཚོན་ཕྱོགས་ལ་ཟོར་ལམ་ཕྱེ། །ཨོཾ་པཉྩ་ཨ་མྲྀ་ཏ་པཱུ་ཛི་ཏེ་ཨཱཿཧཱུཾ། ཡང་ལས་ཀྱི་རྡོ་རྗེ་སློབ་མ་ཞིག་གིས་མདའི་རྩེ་ལ་དཔལ་འབར་ལྷག་མར་ཕྱེ་བ་སྦྲན་ལ་ཕྱོགས་བཅུར་སྡིགས་པའི་ཚུལ་དང་། མཐར་གཏོར་མ་ཟོར་དུ་འཕེན་ཕྱོགས་ལ་འཕང་ལ། ཧཱུཾ། ཐབས་དང་ཤེས་རབ་ཟུང་དུ་འཇུག་པའི་ཚུལ། །དགྲ་བཤེགས་སྙིང་ལ་བསྣུན་པའི་མཚོན་ཆ་མཆོག །མྱུར་མགྱོགས་མདའ་མོ་འཁྱུག་འགྲོའི་ཚུལ་ཅན་འདི། །ཕྱོགས་མཚམས་ངེས་པའི་ཟོར་ལམ་གཉན་པོར་ཕྱེ། །ཨོཾ་མ་ཧཱ་ཀཱ་ལ་ཧཱུཾ་ཕཊ། དེ་ནས་རྒྱབ་དམག་པའི་དགེ་འདུན་ཡོད་ན་ཡུམ་སྒྲུབ་དྲག་ཏུ་བྱ། སློབ་དཔོན་གྱིས་ཁ་འབར་མའི་གཏོར་ཆེན་ལྟར་མཉེས་པའི་དཔང་གཟུར་བྱ་ཞིང་། དེའི་མཇུག་གི་གདུག་པ་ཅན་འདི་ཚར་གཅོད་པར་རིགས་སོ་ཞེས་པའི་མཇུག་ཏུ། ཧཱུཾ། ཡུངས་དཀར་རྒྱལ་པོ་གྱོ་ཐུན་ཁྲག་ཅན་དང་། །ཐོགས་མེད་མྱུར་འགྲོ་གནམ་ལྕགས་འབར་བའི་ཐོག།།ཡེ་ཤེས་མེ་ལྕེ་སྟོང་གིས་རབ་དཀྲིས་པ། །བསྟན་དགྲ་དགྲ་བགེགས་རྩས་ནས་གཞོམ་ཕྱིར་འཕང་། །དེ་ནས་རོལ་མོ་དྲུག་བརྡུངས་པ་དང་བསྟུན། གཏོར་ཆེན་དེ་ཉིད་ཟོར་ཐེབས་སུ་སྤུང་། ཆོས་གོས་ཀྱི་གཡབ་བྱ། ཤཱ་ས་ན་ཤུབ་བུར་བཟླ་ཞིང་། སློབ་དཔོན་གྱིས་གཤམ་བརྟེན་ལ་ནང་དུ་འཇུག །བཀྲ་ཤིས་དགའ་སྟོན་བྱའོ། །ཚུལ་འདི་ནི་བར་ཆད་ཀྱི་གཡུལ་ཐམས་ཅད་ལས་ཡོངས་སུ་རྒྱལ་བའི་ཐབས་མཆོག་རླབས་པོ་ཆེ་སྟེ། དེ་ཡང་མཐུ་མཁན་བརྒྱ་ལ་བཟློག་པ་གཅིག་བྱ་བའི་དོན་ཡིན་པས་གཅེས་པར་གཟུང་ངོ་། །གནས་སྐབས་སུ་མདོས་ཆོག་བྱེད་ན་རྒྱུ། ཇི་ལྟར་བགྱི་ཚུལ། ཕན་ཡོན་གསུམ་གྱི་སྒོ་ནས་འབྱུང་སྟེ། བླ་མ་སྤྱན་ཆེན་པོ་རྒྱ་གཞུང་། ས་ཆེན་གྱི་མཆན་བུ་དང་བཅས་པ་ལས་རྟོགས་པར་འགྱུར་ཞིང་། ལག་ལེན་ཆོག་ཁྲིག་ཤར་པ་ཤེས་རབ་འབྱུང་གནས་ཀྱི་ཡིག་ཆ་ལས་གསལ་བར་འབྱུང་བས་དེར་བལྟའོ། །འདིར་གནས་སྐབས་ཀུན་ཏུ་མཁོ་བ་དཔལ་འབར་བརྟག་པའི་བྱེད་ཚུལ་ནི་འདི་ལྟ་སྟེ། དོན་ཕྱ་རེ་ལ་དཔལ་འབར་རེ། །དཔལ་འབར་རེ་ལ་བརྟག་ལུང་རེ། །དེ་ཡི་ཚུལ་ནི་འདི་ནི་འདི་ལྟ་སྟེ། །ཁ་དོག་སྒྲ་དང་འབར་ལུང་དང་། །གནས་ལུགས་དག་ནི་ཤེས་པར་བྱ། །དཀར་གསལ་དངས་པ་ཞི་ལ་དགེ །དོན་ཕྱ་དག་དང་མཐུན་པ་ཡིན། །སེར་ལ་དངས་པ་རྒྱས་པའི་ལས། །སྲོག་ཕྱ་དག་དང་མཐུན་པ་ཡིན། །དམར་ལ་དངས་པ་དབང་གི་ལས། །ཁྱིམ་ཕྱ་དག་དང་མཐུན་པ་ཡིན། །སྔོ་ལ་དངས་པ་དྲག་པོའི་ལས། །བྱུང་ཕྱ་དག་དང་མཐུན་པ་ཡིན། །ཀུན་ཀྱང་གསལ་དང་གཙོ་བོ་སྟེ། །དཀར་ལ་དངས་པ་ཞིང་འཕྲོ། །སེར་ལ་དངས་པ་འོད་དང་ལྡན། །དམར་ལ་དངས་པ་བྱི་རུའི་མདོག །སྔོ་ལ་དངས་པ་བཻཌུརྱ། །རང་རང་རྟགས་དང་མི་ལྡན་ན། །གསལ་དངས་འགྱར་ཀྱང་ངན་པར་བཤད། །དཔེར་ན་གཞན་གྱི་སྲོག་ཕྱ་དེ། །དཀར་དངས་གྱུར་ཚེ་སྲོག་ཉམས། །དམར་དངས་གྱུར་ན་གཞན་དབང་ཡོད། །སྔོ་དངས་གྱུར་ན་བླ་ཚེ་ཉམས། །ཚེ་དབང་འཆི་བླུ་བླ་འགུགས་གྱིས། །དེ་དག་སོར་ཚུ་བྱ་ནུས་ཀྱང་། །མདོག་གཞན་མ་བསླང་སེར་པོ་ལ། །འོད་དང་མདངས་མེད་ཡལ་ཡལ་པོ། །དུ་བར་བཅས་པའི་མུན་འཐིབས་ཅན། །ཚེ་ལས་བསོད་ནམས་གསུམ་ཟད་དེ། །སངས་རྒྱས་བྱོན་ཀྱང་འཚོ་མི་སྲིད། །དེ་ཡི་རིགས་པས་གཞན་ལའང་སྦྱར། །གཉིས་པ་སྒྲ་ལ་བརྟག་ཚུལ་ནི། །སིང་སིང་དོན་ཕྱར་དགེ་བ་སྟེ། །ཚེག་ཚེག་འཕྲོ་ན་ལམ་ཕྱར་བཟང་། །སྒྲ་མེད་ཀུན་ཏུ་ཤིས་པ་སྟེ། །སྒྲ་བཅས་འཚེག་ན་ཀུན་ཏུ་ངན། །ཡལ་ཡལ་འབར་བ་ལམ་ཕྱར་བཟང་། །རིམ་གྱིས་འབར་བ་དོན་ཕྱར་ལེགས། །མུས་མཆོད་དུད་ཅན་ཁྱིམ་ཕྱའི་མཆོག །མྱུག་མགྱོགས་ཧོམ་མཆོད་བྱུས་ཕྱར་ཆེ། །གནས་ཚུལ་ཐོག་མཐའ་བར་གསུམ་དུ། །དང་པོ་འབར་ལུགས་ཉིད་དང་མཚུངས། །བར་དུ་བཟང་ངན་རྣམ་གཉིས་ལས། །བཟང་བ་བཀྲ་ཤིས་རྟགས་བརྒྱད་སོགས། །ཡིད་འོང་གཟུགས་མཛེས་ལྟ་ན་སྡུག།།ངན་པ་བ་ལ་ང་མགོ་འདྲ་སོགས། །མཐོང་བས་ཞེ་སྐྲག་བསམ་མི་ཁྱབ། །མཐའ་མར་མར་མེ་ཟད་མཐར་ཡང་། །བཟང་ལ་དམར་འདྲིལ་བྱི་རུ་འདྲ། །ངན་ལ་རོ་སོལ་ནག་པོ་སྟོན། །དེ་ལ་སོགས་ཏེ་མཐའ་ཡས་པ། །རྣམ་དཔྱོད་ལྡན་པས་ཤེས་པར་བྱ། །རྒྱས་པར་གཉན་ལོ་ཆེན་པོ་ཡི། །ཨུ་པ་དེ་ཤ་ཉིད་ལས་གསལ། །མགོན་པོ་ལ་བརྟེན་པའི་སེར་བ་བསྲུང་ཚུལ་སོགས་ཅུང་ཟད་བདག་གི་བླ་མ་ཀུན་སྤངས་རྗེས་མཛད་པའི་ཡིག་ཆུང་ཐོར་བུ་རྣམས་ན་གསལ། རྒྱས་པར་ལས་བཞི་བསྒྲུབ་ཚུལ་སྔོན་བྱོན་གྱི་མན་ངག་གཅིག་ཏུ་བསྡུས་པ་ནི། དེང་སང་བྱེད་ལས་ལས་ཚན་དུ་གསོལ་བ་མེ་འབར་མར་གྲགས་པའི་གླེགས་བམ་དེར་གསལ་ལོ། ། གནད་ཀྱི་དོན་བསྡུས་ན་འདི་ལྟ་སྟེ། མགོན་པོ་འདི། སྟོད་དབང་ཕྱུག་སྒྲུབ་ལམ་དུ་བགྱི་བ། བར་ཕྲིན་ལས་གཞུ་དུ་སྲོང་བ། སྨད་དྲག་པོ་མཐུར་སྒྲུབ་པ་གསུམ་སལ། ཚུལ་དང་པོ་མགོན་པོ་ནང་ཁྲིད་ཀྱི་དམིགས་ཐོ་ཅུང་ཟད་བཀོད་ན། སྐྱབས་སེམས་སྔོན་དུ་སོང་ནས། རང་ཉིད་མགོན་པོར་གསལ་བའི་ལུས་ཀྱི་ནང་དུ། རྩ་གསུམ་འཁོར་ལོ་བཞི་གསལ་བཏབ་ལ། དང་པོ་ལྟེ་བ་སྤྲུལ་བའི་འཁོར་ལོར་ཨ་ཐུང་སྐྱེ་མེད་ལས་བསྐྱེད་པའི་ཚུལ་གྱིས་ཨེ་ཀ་ཛ་ཊི་བསྐྱེད་དེ་འོད་དུ་ཞུ་བ་ལས། ཐིག་ལེ་གསུམ་དུ་འགྱུར། གཅིག་རྩ་དབུ་མ་དང་དབྱེར་མེད་དུ་གྱུར་ནས་བླ་མ་དང་གཉིས་སུ་མེད་པའི་ཀྱཻ་རྡོར་དཔའ་བོ་གཅིག་པ་མཚོན་གང་བ། ཐིག་ལེ་གཡས་ལས་རྩ་རོ་མ་གཡས་སྙིང་རྗེ་ཆེན་པོ་ནི་མགོན་པོ། ཐིག་ལེ་གཡོན་རྩ་རྐྱང་མ་ཤེས་རབ་སྟོང་པ་ཉིད་ནི་ལྷ་མོ་འདོད་ཁམས་དབང་ཕྱུག་མ། མགོན་པོའི་ཐུགས་ཀའི་ཡ་ལས་ནག་པོ་གནོད་སྦྱིན། ལྷ་མོའི་ཐུགས་ཀ་ནས་མ་ལས་ནག་མོ་གནོད་སྦྱིན། དེ་གཉིས་ཀྱི་ཡབ་ལས་ཏྲི་གཉིས་སྤྲོས། པུ་ཊ་བྷ་ཊར་གྱུར། ཡུམ་ལས་བྷྱོ་སྤྲོས་པ་སྲིང་མོ་རལ་ཅིག་མར་གྱུར། དེ་དག་ཀྱང་དྲེགས་པ་ཕོ་རྒྱུད་རྣམས་གཡས་རོ་མ། དྲེགས་པ་མོ་རྒྱུད་རྣམས་གཡོན་རྐྱང་མ་ལ་གནས་པར་བསམ། རང་བཞིན་གདོད་མའི་ལྷ་རྩ་ལྷ་ཤར་བ་ཡིན་པས་ཡེ་ཤེས་པ་དགུག་གཞུག་མེད། དེ་ནས་བླ་མ་ཀྱཻ་རྡོ་རྗེའི་ཐུགས་ཀའི་འོད་ཟེར་གྱིས་ལྷ་བརྒྱད་བསྐུལ་བས་ཕྲིན་ལས་རྣམ་བཞི་ཉེ་བར་བསྒྲུབ་པར་བསམ་ལ་བཟླས་པ་ཅུང་ཟད་བྱ། དེ་བཞིན་དུ་སྙིང་ཁའི་འཁོར་ལོ། མགྲིན་པ་ལོངས་སྤྱོད། སྤྱི་བོ་བདེ་རྣམས་སུའང་དང་པོ་ཨ་ཐུང་སྐྱེ་མེད་ལས། ཡུམ་ཨེ་ཀ་ཛ་ཊི་བསྐྱེད་པའི་ཆོ་འཕྲུལ་དུ་ཤར་བ་ནས་བཟླས་པའི་བར་རྫོགས་པར་བྱས་ཏེ། བསྐྱེད་རིམ་དེ་དག་གི་མཐར་ལྷ་ཚོགས་འོད་གསལ་དུ་བསྡུས་ནས་ལྟེ་བར་ཐིག་ལེ་ཁྲ་བོས་སྙིང་གར་སྔོན་པོ། མགྲིན་པར་དམར་པོ། སྤྱི་བོར་དཀར་པོ། དེ་དག་ཀྱང་ཚད་ཡུངས་དཀར་སྦོམ་པོ་ཙམ་འོད་ཟེར་སྣ་ཚོགས་འཕྲོ་བ་ལ་ཤེས་པ་གཏད་ལ། འཇམ་རླུང་བག་ཙམ་ཁ་སྦྱོར། དེ་ལྟར་བསྒོམས་པས་ལམ་རིམ་གྱིས་བགྲོད་ནས་རྡོ་རྗེ་འཆང་མངོན་དུ་བྱེད་པ་ནི་ངེས་པའོ། །དེ་ལྟར་བསྟན་སྲུངས་བསྙེན་བསྒྲུབ་རིམ་པའི་ཚུལ། །བརྒྱུད་ལྡན་གོང་མས་ཡང་ཡང་མཛད་ཟིན་མོད། །དཀྲུགས་གབ་མི་གསལ་གྱུར་པའི་གནད་དོན་རྣམས། །དམ་པའི་གསུང་གིས་བསྐུལ་ནས་ངས་འདི་སྦྱར། །གླེགས་བམ་ཙམ་དང་ཆོས་ཀྱི་རྣམ་གྲངས་འགས། །ཁྱད་ཆོས་འབྱེད་པའི་གྲུང་པོའི་ལམ་སྤངས་ཏེ། །ཞལ་གདམས་སྙིང་ལ་སིམ་པའི་ཉེ་ལམ་གྱིས། །ཐར་འདོད་གྲུབ་པའི་གླིང་དུ་ཉེ་བར་འཁྲིད། །རྒྱུད་སྡེའི་སྙིང་པོ་མཁའ་འགྲོའི་སྲོག་གི་བཅུད། །ཀུན་སྤངས་གསུང་གིས་ཕྱུང་བ་ཟབ་མོའི་ཆོས། །མི་བརྗེད་དྲན་པའི་ཡུལ་དུ་འཛིན་པ་ལས། །ཡི་གེར་འབྲི་བའི་སྤོབས་པ་མ་མཆིས་མོད། །དགེ་ཚོགས་འདུན་པའི་རྐང་འཐུང་ལས་འོངས་ཤིང་། །དཔག་ཡས་མཁྱེན་པའི་ལྷག་བསམ་ལོ་འདབ་ཅན། །ཡོངས་རྫོགས་བསྟན་པའི་ཉི་མ་རབ་འབར་བ། །བཤེས་གཉེན་མཆོག་གི་བཀའ་བསྩལ་གཙུག་བླངས་ནས། །སྙན་བརྒྱུད་སྦས་པའི་དོན་རྣམས་ཡི་གེ་བྲིས། །འདིར་འབད་དགེ་བས་ཐུབ་བསྟན་རིན་ཆེན་དང་། །དེ་འཛིན་བྱེད་པའི་སྐྱེས་བུ་ཞབས་བརྟན་ཞིང་། །བཤད་སྒྲུབ་ཕྲིན་ལས་བཟང་པོའི་དགེ་ལེགས་ཀྱིས། །མར་གྱུར་འགྲོ་ཀུན་ཕན་བདེའི་རྒྱུར་གྱུར་ཅིག །ཅེས་དཔལ་ས་སྐྱའི་བཀའ་སྲུང་རྡོ་རྗེ་ནག་པོ་ཆེན་པོའི་མན་ངག །སྙན་ནས་སྙན་དུ་བརྒྱུད་པ། ཐུགས་ནས་ཐུགས་སུ་བརྒྱུད་པའི་གསང་ཚིག་ཐུན་མོང་མ་ཡིན་པ་འདི་ལ་སྔོན་ཆད་ཡི་གེར་བྲིས་པ་མེད་ནའང་། ཡོངས་རྫོགས་བསྟན་པའི་གཞུང་ལུགས་འབུལ་ཕྲག་དུ་མའི་དབུས་ན་བཞུགས་ཤིང་། ཐོས་བྱུང་གི་ཤེས་རབ་ཟབ་མོའི་མེ་འོད་ཀྱིས་གཉིས་སྣང་རྟོག་པའི་སྤྲོས་ཚོགས་དབྱིངས་སུ་སྡུད་ཅིང་། བསྒོམ་བྱུང་ཟབ་མོའི་ངང་ལ་གཡོ་མེད་དུ་གནས་པའི་བདག་ཉིད་ཆེན་པོ་པཎྜི་ཏ་འབུམ་པའི་བཀའ་གནང་གི་ཁུར་གུས་པར་བླངས་ནས། རི་ཁྲོད་དབེན་པའི་གནས་ལ་རྗེས་སུ་ཕྱོགས་པའི་ལྡུམ་བུ་བ་ཀུན་དགའ་གྲོལ་མཆོག་གིས། བདག་ཆེན་ཆོས་ཀྱི་རྗེ། བློ་གྲོས་རྒྱལ་མཚན་དཔལ་བཟང་པོ་སྲས་མཆོག་གཉིས་ལས་ལེགས་པར་གཏུགས་པའི་མན་ངག་གིས་གནད་མཆོག་ཏུ་གྱུར་པ་རྣམས་ཡི་གེར་བཀོད་པའོ། །དཔེ་འདི་ནི་སྣོད་ལྡན་སློབ་མ་དད་གུས་ཅན་མ་གཏོགས་ལ་སྤེལ་ན་བཀའ་རྒྱ་ཡོད། མཐུ་ལྡན་སྲུང་མས་ཡོངས་རྫོགས་བསྟན་པའི་གཙོ། །ལྔ་རིག་འབུམ་སྡེའི་དོན་ལ་དབང་སྒྱུར་བའི། ། (དགེ་འདུན་ཉི་མ)དགེ་ཚོགས་འདུན་པའི་ཉི་མ་རབ་འབར་བ། །ཕྲིན་ལས་གླིང་བཞིའི་དཔལ་ལ་ངལ་གསོས་ཤིག །ས་མ་ཡ་རཀྵནྟུ། (དམ་ཚིག་ལས་མ་འདའོ། །) དྷརྨ་པཱ་ལ་ཡ། (ཆོས་སྐྱོང་སྲུང་མ།) ཚུལ་གནས་དགེ་འདུན་ངུར་སྨིག་མཚམས་སྤྲིན་གྱིས། །ཉེ་བར་འཁྱུད་པའི་བློ་གསལ་ཉི་མའི་རིགས། །དུ་མའི་ཡབ་རྗེར་ཡང་དག་དགེ་བའི་བཤེས། །སྐུ་ཚེའི་རྒྱལ་མཚན་སྲིད་མཐར་བརྟན་གྱུར་ཅིག །